b"\n_START_ARTICLE_\nCasa Abell\xc3\xb3\n_START_SECTION_\nDescripci\xc3\xb3\n_START_PARAGRAPH_\nEs tracta d'un edifici modernista de planta baixa i tres plantes, projectat i constru\xc3\xaft el 1904 per l'arquitecte Pere Caselles i Tarrats. Aquest edifici d\xc3\xb3na a tres carrers: la fa\xc3\xa7ana principal al raval de Mart\xc3\xad Folguera, la lateral al carrer de Jes\xc3\xbas i la posterior al carrer de Barreres. Malgrat tenir diferents amplades, les tres fa\xc3\xa7anes tenen les mateixes caracter\xc3\xadstiques constructives i ornamentals. Cal destacar la decoraci\xc3\xb3 escult\xc3\xb2rica de la planta baixa, amb sanefes de fulles de s\xc3\xb2col que ressegueixen tot l'edifici._NEWLINE_L'eix principal de la casa \xc3\xa9s el mirador cantoner de planta poligonal i estructura de ferro i de vidre, que s'eleva fins al terrat. A la base d'aquesta tribuna hi ha una columna cil\xc3\xadndrica adossada amb capitell floral._NEWLINE_Totes les baranes s\xc3\xb3n de ferro forjat d'estructura bombada, excepte les dels dos pisos superiors del mirador, que s\xc3\xb3n planes i molt m\xc3\xa9s decorades._NEWLINE_Les obertures de la planta baixa s\xc3\xb3n arcs plans amb la llinda decorada amb motllures de l\xc3\xadnies sinuoses i d'elements florals. Tamb\xc3\xa9 segueixen aquesta l\xc3\xadnia la decoraci\xc3\xb3 floral de les llindes, les quals varien a cada planta. El coronament de tot l'edifici \xc3\xa9s una barana de pedra amb motius geom\xc3\xa8trics trencada per uns pinacles amb decoraci\xc3\xb3 vegetal. Al vest\xc3\xadbul es conserva un interessant sostre enteixinat suportat per m\xc3\xa8nsules en forma de drac.\n_START_SECTION_\nHist\xc3\xb2ria\n_START_PARAGRAPH_\nL'edifici no va ser constru\xc3\xaft de nova planta sin\xc3\xb3 que les reformes d'estil modernista projectades per Pere Caselles nom\xc3\xa9s en van modificar la fa\xc3\xa7ana. N'era el propietari el constructor Pere Munn\xc3\xa9 Domingo, que a la mateixa \xc3\xa8poca estava construint la Casa Nav\xc3\xa0s, amb la qual coincideix amb el material del s\xc3\xb2col, marbre rosat, i amb la pedra vermella del basament, que la tradici\xc3\xb3 oral diu que era manllevada per Munn\xc3\xa9 de la casa que tamb\xc3\xa9 constru\xc3\xafa al Mercadal. Mentre duraven les obres de la casa es van mantenir dempeus les antigues fa\xc3\xa7anes situades al davant, i no s'enderrocaren fins que el nou no va estar acabat, cosa que deix\xc3\xa0 meravellats els reusencs que no havien pogut veure el nou aspecte de l'edifici."